Numărul mediu de pensionari a scăzut cu 6.000 persoane în ultimul trimestru al anului trecut față de precedentele trei luni, la 5,245 milioane persoane, iar pensia medie lunară a urcat cu 0,7%, la 958 lei, potrivit datelor publicate marți de Institutul Național de Statistică (INS), citat de Agerpres.

Foto: Gulliver/GettyImages

Raportul pe total dintre numărul mediu de pensionari de asigurări sociale de stat și cel al salariaților a fost de 9 la 10, cu 5 pensionari la 10 salariați în Municipiul București și 17 pensionari la 10 salariați în județul Teleorman.

Potrivit INS, pensia medie de asigurări sociale de stat a variat cu discrepanțe semnificative în profil teritorial, ecartul dintre valoarea minimă și cea maximă depășind 400 de lei (750 lei în județul Giurgiu față de 1.183 lei în Municipiul București).

Pensionarii de asigurări sociale dețin ponderea majoritară (99,9%) în numărul total de pensionari. Pensionarii de asigurări sociale de stat reprezintă 89,2% în totalul celor de asigurări sociale.

Pe categorii de pensii, numărul pensionarilor pentru limită de vârstă a fost preponderent (75,6%) în cadrul pensionarilor de asigurări sociale. Pensionarii cuprinși în categoriile de pensii anticipată și anticipată parțial au reprezentat 1,8%.

Pensia medie de asigurări sociale de stat a fost de 931 lei, iar raportul dintre pensia medie nominală netă de asigurări sociale de stat pentru limită de vârstă cu stagiu complet de cotizare (fără impozit și contribuția de asigurări sociale de sănătate) și câștigul salarial mediu net a fost de 50,1% (comparativ cu 53,3% în trimestrul precedent).

Indicele pensiei medii reale față de trimestrul precedent, calculat ca raport între indicele pensiei nominale pentru calculul pensiei reale și indicele prețurilor de consum a fost de 100,1%.

Numărul total al celor care au beneficiat de pensie socială minim garantată (actual — indemnizație socială), în trimestrul IV 2016, a fost de 570.100 persoane, din care 467.300 persoane din sistemul asigurărilor sociale de stat, reprezentând 10% din totalul pensionarilor din această categorie, și 102.800 persoane din rândul pensionarilor proveniți din fostul sistem pentru agricultori, reprezentând 25,5% din totalul acestora.